Կանագավայի մեծ ալիք

Կանագավայի մեծ ալիք (, Կանագավա օկի նամի ուրա), ճապոնացի նկարիչ Կացուշիկա Հոքուսայի` փայտի փորագրություն, «Ֆուձի լեռան 36 տեսարան» շարքի առաջին ստեղծագործությունը։ Նկարը կատարված է ուկիյո-է ոճով։ Համարվում է ճապոնական կիրառական արվեստի ամենահայտնի ու հանրաճանաչ ստեղծագործություններից մեկը։ Կա տեսակետ, որի համաձայն արևմուտքում այս փորագրությունն ավելի հայտնի է, քան ասիական արվեստի որևէ այլ ստեղծագործություն։

Փորագրության կենտրոնում` առջևի պլանում, պատկերված է նավակի վրա կախված հսկայական մի ալիք. կենտրոնում` հետին պլանում, պատկերված է Ֆուձիյամա լեռը։ Գործողությունը կատարվում է Կանագավա նահանգում։

Պատմություն 
«Կանագավայի մեծ ալիքը» առաջին անգամ հանրությանը ներկայացվել է 1832 թվականին։ Այն համարվում է «Ֆուձի լեռան 36 տեսարան» շարքի առաջին ստեղծագործությունը, ինչպես նաև Կացուշիկա Հոքուսայի ամենահայտնի գործը։ Փորագրության կրկնօրինակները կախված են Նյու Յորքի Մետրոպոլիտեն թանգարանում, Լոնդոնի Բրիտանական թանգարանում, ևս մեկը` Կլոդ Մոնեի` Ժիվերնիում գտնվող տանը (Ֆրանսիա)։

Սյուժե 
Փորագրության վրա պատկերված է հսկայական ալիք, որը կախված է Կանագավայի նահանգի հարևանությամբ գտնվող նավակի վրա։ Հեռվում երևում է Ֆուձիյամա լեռը, որը նկարի հիմնական գործողության ֆոն է հանդիսանում։ Ինչպես այս շարքի մնացած բոլոր փորագրությունները, «Կանագավայի մեծ ալիքը» ևս ներկայացնում է Ֆուձիյամա լեռը որոշակի հանգամանքներում։

Ալիքը հետ է մղում նավակները լուցկու հատիկի պես։ Արվեստագետների կարծիքով դժբախտ նավաստիները, որոնք կառչում են փխրուն նավակների եզրերից, կարող են խորհրդանշել մարդկությանն ընդհանրապես։

Ֆիլմագրություն 
 «Կախված վտանգ», Ալեն Ժոբերի ֆիլմը «Գունապնակ» շարքից (Ֆրանսիա, 1999)

Ծանոթագրություններ

Գրականություն

Արտաքին հղումներ 
 Կացուշիկա Հոքուսայ, «Կանագավայի մեծ ալիք» փորագրությունը «Ֆուձի լեռան 36 տեսարան շարքից»
 Ե. Ս. Շտայներ «Ճապոնական արվեստ. անսասան ներդաշնակության աշխարհ», 1-ին դասախոսություն  — ճապոնական արվեստի մասին տեսադասախոսություն «Մեծ ալիք» («Մշակույթ» հեռուստաալիք, 11 հոկտեմբերի, 2010)